Makón is induló népegészségügyi programot vesznek át Zentán és Aradon - Makó Híradó
Makón is induló népegészségügyi programot vesznek át Zentán és Aradon
makohiradoaccess_time2013. március 29., 10:55
Évenkénti rendszeres, személyes tapasztalatcsere keretében segíti egymást a jövőben a Csongrád Megyei Egészségügyi Ellátó Központ Hódmezővásárhely – Makó és a zentai közkórház. Az erről szóló megállapodást a napokban írta alá dr. Kallai Árpád a vásárhelyi és makói és dr. Vasas Mihály a zentai intézmény főigazgatója, valamint Kószó Péter, Hódmezővásárhely alpolgármestere és Ceglédi Rudolf, Zenta polgármestere. A folyamatos szakmai tapasztalatcserék keretében az intézmények mind az orvosi, mind az ápolási, a tudományos és a szakellátás szervezésének gazdasági, financiális kérdéseiben, a fekvő és járóbeteg szakellátás területein egyaránt rendszeresen konzultálnak és segítik egymást.
Az együttműködés keretében a hódmezővásárhelyi kórház az Egészséges Vásárhely Program megalkotása és működtetése során összegyűjtött tapasztalatait is megosztja az alföldi város szerb testvértelepülésének kórházával, és segíti a zentai intézményt egy hasonló alapokon nyugvó népegészségügyi program kialakításában. A megállapodásban a felek rögzítették: az EVP az innovatív lehetőségek programja, amely szakmai színvonalával és mérhető népegészségügyi hatásával megalapozta a kórház gyógyító munkán túli, egészségmegőrző és egészséges életmódra nevelő szerepét is, minderre tekintettel kiváló mintaként szolgál egy hasonló egészségügyi program kialakításához.
A hódmezővásárhelyi önkormányzat és a vásárhelyi kórház által életre hívott Egészséges Vásárhely Program a két intézmény egyesülésével rövidesen Makón is elindul, de az egyedülálló népegészségügyi program módszertanának átvételét korábban már Arad is kezdeményezte.
Előző hír Előző hír Kétmilliót vett fel hamis bankkártyával, míg lebukott
Következő hír Következő hír Átverés volt az ágyneműgarnitúra